KIRJALLINEN KYSYMYS E-4008/98

esittäjä(t): Joaquim Miranda (GUE/NGL) komissiolle

(5. tammikuuta 1999)

Aihe: Tomaattialan kiintiöiden vahvistaminen

Tomaattialan yhteisen markkinajärjestelyn (muuttuvien kiintiöiden järjestelmä markkinointivuodesta 1999/2000 alkaen) sääntöjen mukaan maakohtaisen kiintiön vahvistamisessa otetaan huomioon markkinointivuosien 1997-1998 ja 1998-1999 jalostusmäärät.

Portugali ei täyttänyt markkinointivuonna 1997 885 000 tonnin tomaattitiivistekiintiötään, mikä johtui yksinomaan epäsuotuisista sääoloista, vaan jäi 760 000 tonniin, vaikka sopimuksia oli tehty 1 016 000 tonnista.

Toisaalta UCLAF tutkii parhaillaan yhden tuottajamaan markkinointivuodelta 1997 ilmoittamia vääriä jalostusmääriä, mikä mutkistaa ongelmaa entisestään.

Jos sääolojen takia huonoksi jäänyt satovuosi 1997 ja edellä mainittu petos yhdistetään voimassaolevan lainsäädännön tiukkaan ja sokeaan soveltamiseen, Portugalin kiintiö vähenee huomattavasti markkinointivuonna 1999/2000 (88 000 tonnia, noin 10 %), ja samansuuruinen vähennys tapahtuisi seuraavanakin vuonna, mikä aiheuttaa ongelmia tälle Portugalille erityisen tärkeälle alalle.

Voiko komissio vastata seuraaviin kysymyksiin?

- Missä määrin kiintiöiden vahvistamisessa otetaan huomioon tomaatintuotantoon kielteisesti vaikuttavat ennalta aavistamattomat sääolot?

- Missä vaiheessa on UCLAFin tutkimus, joka koskee alalla tapahtunutta petosta yhdessä suurimmista tuottajamaista?

- Aikooko komissio jakaa uudelleen tomaattialan kiintiöt vuonna 1999 jäsenvaltioiden toimittamien tietojen perusteella ja samalla tietoisena, että yhden jäsenvaltion tiedot saattavat olla totuuden vastaisia?

- Entä minkälaisia korvauksia voidaan myöntää viljelijöille niissä jäsenvaltioissa, joiden kiintiö pienenee toisen jäsenvaltion kiintiön aiheettoman suurenemisen takia?

Komission jäsenen Franz Fischlerinkomission puolesta antama vastaus

(24. helmikuuta 1999)

Tomaattien jalostus kärsi markkinointivuonna 1997/1998 huonoista ilmasto-olosuhteista kaikissa tuottajajäsenvaltioissa. Ennen markkinointivuoden alkua sopimusperusteiset määrät (tuotantotavoite) koko Euroopassa olivat 8 098 595 tonnia tuoreita tomaatteja. Kiintiöiden uudelleenjaon laskuperustana pidetyn vähimmäishintaisen tuotannon määrä oli 6 752 442 tonnia, mikä on 16,6 prosenttia vähemmän kuin tuotantotavoite.

Hedelmä- ja vihannesjalostealan yhteisestä markkinajärjestelystä 28 päivänä lokakuuta 1996 annetun neuvoston asetuksen (EY) 2201/96(1) 6 artiklan 3 kohdassa säädetään tomaateista seuraavasti: "Markkinointivuodelle 1999/2000 jako tehdään niiden keskimääräisten tuotantomäärien perusteella, joiden osalta on noudatettu vähimmäishintaa markkinointivuosina 1997/1998 ja 1998/1999. Markkinointivuodesta 1999/2000 alkaen yhdessäkään tämän kohdan mukaisesti tehtävässä jaossa muutos ei saa olla jäsenvaltion ja tuoteryhmän osalta enempää kuin 10 prosenttia edelliselle markkinointivuodelle myönnettyihin määriin verrattuna". Asetuksessa ei oteta huomioon ilmastollisia epävarmuustekijöitä. Sitä paitsi tuoteryhmä- ja jäsenvaltiokohtainen kiintiön vaihtelu voi olla enintään 10 prosenttia edellisestä markkinointivuodesta.

Kuten arvoisa parlamentin jäsen mainitsee, epäiltyjä petoksia koskeva oikeustutkinta on aloitettu asianomaisessa jäsenvaltiossa. Petostentorjunnan koordinointiyksikkö UCLAF seuraa asian kehitystä. Koska tutkinta on kuitenkin vielä kesken ja koska siihen liittyy salassapitovelvollisuus, komissio ei tässä vaiheessa voi tehdä päätelmiä siitä, onko toteutunut petos, joka vaikuttaisi kiintiöiden jakamiseen jäsenvaltioiden välillä.

Komissio laskee kiintiöt jäsenvaltioiden toimittamien virallisten tietojen perusteella. Sen velvollisuus on toimia näiden tietojen mukaan, ellei niitä osoiteta täsmällisillä ja kiistattomilla (oikeudellisilla) toteamuksilla pätemättömiksi.

Komissio ei voi ottaa kantaa oikeudellisesti vahvistamattoman olettamuksen perusteella.

(1) EYVL L 297, 21.11.1996.